
MINISERIE: ARVEN I ALASKA


De er søskenbarn og konkurrenter – med et imperium i Alaska. Men under det frosne ytre bobler hete følelser … Dette er del to i miniserien Arven i Alaska. 

Brenda Jackson er en bestselgende New York Times-forfatter, med over hundre romantiske romaner bak seg. Brenda bor i Jacksonville, Florida, og bruker tiden sin på familien, på reising og på å skive.


Til mannen som er og forblir min store kjærlighet, Gerald Jackson sr. 

«Har det skjedd noe, Cash?»

Cashen Outlaw sank ned i stolen foran skrivebordet til broren. «Bart ringte nettopp. Ellen er død.»

Garth Outlaw lente seg frem i stolen og så granskende på broren. «Det var leit å høre, Cash.»

Cash nikket, klarte ikke å si noe mer. Faren deres, Barth, hadde vært gift fem ganger. Alle sønnene hans hadde forskjellige mødre. Ellen hadde vært Barts tredje kone og moren til Cash. Bart hadde klart å få omsorgen for sønnene etter hver skilsmisse.

Cash husket egentlig ikke moren. Han hadde fremdeles et bilde av henne i en skuff. Hun var bare én av de fem konene som hadde tapt i retten, og ingen hørte noe fra henne igjen. Cash hadde ikke fått en eneste telefon, bursdagskort eller hilsen. Det var som om hun hadde forsvunnet fra jordens overflate.

Han hadde ofte tenkt på å finne henne, men ville ikke risikere å bli avvist slik Garth var blitt da han fant moren sin. Cash hadde bestemt seg for at hvis moren ville møte ham, visste hun hvor han var. Han og familien bodde fremdeles i Fairbanks i Alaska, der de drev selskapet Outlaw Freight Lines.

«Når er begravelsen? Vi blir selvfølgelig med deg. Jeg skal si fra til Sloan, Maverick og Jess. Charm kommer ikke tilbake fra Australia før i neste måned.»

Charm var tjuefem og den eneste jenta i søskenflokken. Hun var også den yngste. Moren til Charm, Claudia, var den eneste kvinnen Bart noensinne hadde elsket, og hun var den eneste Bart ikke hadde giftet seg med  … selv om han hadde prøvd.

«Det er ikke nødvendig. Ellen ville ikke ha noen seremoni, og det blir ingen begravelse heller. Ifølge informasjonen Bart fikk, ville Ellen at kroppen hennes skulle doneres til forskning. Advokaten ba meg komme til opplesningen av testamentet hennes. Det overrasker meg at jeg er nevnt i det.»

«Hvor holder advokaten til?» spurte Garth.

«Et sted som heter Black Crow i Wyoming.»

«Vil du at Regan skal fly deg dit i privatflyet? Jeg kan bli med hvis du vil.» Regan var selskapets pilot og kona til Garth. De hadde vært gift i nesten et år.

«Black Crow ligger i nærheten av Laramie. Jeg tar mitt eget fly. Det tar bare fem timer dit.»

Cash og alle søsknene hadde hvert sitt fly på grunn av de enorme avstandene i Alaska. Den enkleste måten å komme seg rundt på, var med fly. Folk pleide å si at det fantes flere småfly enn biler der.

«Ok, men bare si fra hvis du ombestemmer deg.»

«Ja, det skal jeg.»

*

To dager senere førte Cash Cessna-flyet sitt til Laramie Regional Airport. Han hadde bestilt leiebil som skulle stå klar når han landet, og den var på plass. Han slengte bagen inn i baksetet mens han fortsatte telefonsamtalen med søsteren. Hun ringte fra Australia for å kondolere.

Charm hadde blitt med Garths beste venn, Walker Rafferty, og kona hans, Bailey, til Australia for å besøke søsteren til Bailey, Gemma.

«Takk, Charm, men du vet hvordan det er. Vi kjente ikke hverandre. Som jeg sa til Garth, er jeg overrasket over at hun husket at jeg eksisterte og førte meg opp i testamentet.» Cash så på klokken, startet bilen og avsluttet samtalen. «Jeg må kjøre nå, Charm. Vi snakkes.»

Han skulle få seg en god natts søvn og komme til møtet med advokaten dagen etter klokken elleve. Etter møtet skulle han dra rett til flyplassen og fly hjem.

Mens han kjørte, tenkte han på samtalen han hadde hatt med faren før han dro. Bart blandet seg alltid inn i livet til de seks voksne barna. Han mente at det var hans rett som far. Men Cash hadde satt faren på plass da Bart sa at han måtte passe på at han fikk det han hadde rett til. Cash hadde gjort det klart at han ikke ville ha noe som helst. Han hadde til og med overveid å la være å møte advokaten. Det var for sent for Ellen å gjøre opp for alle årene hun hadde vært fraværende i livet hans. Men til slutt hadde han bestemt seg for å dra for å få en avslutning på det kapitlet.

Kjøreturen fra flyplassen til Black Crow tok en knapp time. Han lurte på når moren hadde flyttet til Wyoming. Bart hadde fortalt at hun flyttet til New York da hun forlot Fairbanks trettifire år tidligere.

Da han kjørte inn i byen, tenkte han på det han hadde lest om stedet på nettet. Området var først bebodd av en urbefolkningsstamme, derav navnet Black Crow. Det nåværende innbyggertallet var mindre enn to tusen, og de fleste prøvde å bevare småbyatmosfæren. Det kunne man se på arkitekturen. Han hadde lest at hvis noen av innbyggerne syntes at byen ikke var progressiv nok, ble de bedt om å flytte. Men det var ikke mange som dro, så de fleste hadde bodd der i årevis. Det var et tett sammenvevd lokalsamfunn.

Han måtte stoppe for rødt lys og ble sittende å se på folk som gikk inn og ut av butikkene. En kvinne kom ut fra en kafé. Han la merke til henne fordi hun var slående vakker. Dessuten gikk hun og slikket på en is, og han så for seg at hun gjorde det samme med ham.

Cash trakk pusten dypt og skiftet stilling i setet. Hun tok seg jævlig bra ut i genser og jeans. Kanskje han skulle bli værende et par dager, tenkte han og smilte for seg selv. Det måtte mer til enn et vakkert ansikt og en flott kropp for å holde ham her. Dessuten hadde han bedre ting å drive med enn å jakte på en kvinne. Hun var sikkert sammen med noen. En så vakker kvinne kunne umulig være singel.

Bilen bak ham tutet iltert. Lyset var blitt grønt. Han kjørte videre og kikket i bakspeilet, men så ingen tegn til henne.

Det var like greit.

*

Brianna Banks kom inn på advokatkontoret neste morgen. «God morgen, Lois.»

Den eldre kvinnen kikket opp og smilte. «God morgen, Brianna. Du er tidlig ute.»

«Er Mr. Cavanaugh inne?»

«Ja, han er her, og siden du og Mr. Outlaw er de eneste som skal være til stede ved testamentopplesningen, kan vi begynne med det samme han kommer.» Lois bøyde seg frem over skrivebordet og sa lavt: «Jeg visste ikke at Ellen hadde en sønn. Visste du det?»

Brianna nølte. Hun likte Lois. Hun hadde kjent henne hele livet. Men den eldre kvinnen var glad i å sladre, og Brianna hadde lært seg å være forsiktig med hva hun sa.

«Det vil jeg helst ikke svare på. Jeg setter meg her og venter», sa Brianna.

Lois så litt snurt ut da hun skjønte at Brianna ikke kom til å fortelle henne noe.

Brianna gikk bort og satte seg i en stol ved vinduet med utsikt til Eagle Bend River. Selv om hun hadde visst om sønnen til Ellen, var Lois den siste Brianna ville fortelle det til. Hun hadde også visst om det anstrengte forholdet, så hun var forberedt på ikke å like ham. Det var også en stor sjanse for at han ikke kom til å dukke opp.

Hun tok opp et blad og bladde i det. Enten han dukket opp eller ikke, var det ikke hennes sak. Brianna var takknemlig for at Ellen hadde inkludert henne i testamentet. Hun skulle sette pris på hva det nå var Ellen hadde etterlatt til henne.

Alt det Brianna hadde gjort for Ellen den siste tiden, hadde hun gjort fordi hun ville det. Ellen hadde vært der for henne da hun var barn og bodde på Blazing Frontier Dude Ranch. Moren til Brianna hadde jobbet som bestyrer på ranchen, og faren hadde vært ranchformann.

Brianna kikket opp da døren ble åpnet. En høy, kjekk mann kom inn. Hun kjente ham igjen med det samme. Hun hadde sett et bilde av ham en gang der han var rundt ti år yngre. Hun hadde tenkt at han var kjekk da. Men mannen hun så nå, var så flott at hun mistet pusten.

Mannen var sønnen til Ellen, Cashen Outlaw.

Brianna satt halvveis skjult bak en høy plante, så han kunne ikke se henne. Det ga henne en perfekt mulighet til å beundre ham. Han var kledd i mørk dress. Veldig få menn i denne byen gikk kledd i dress. Ikke advokatene eller politikerne heller. Her gikk man i jeans og westernskjorte. De eneste gangene hun så en mann i dress, var når hun kjørte inn til Laramie. Men hun nøt synet av denne mannen som var kledd i en dress som så ut til å være skreddersydd.

Han måtte være over 1,90 høy, og hun så bare profilen hans, men det var nok til å sende ilinger gjennom henne. Noe sånt hadde hun ikke kjent på veldig lenge. Hun hørte ikke nøyaktig hva han sa til Lois, men det var tydelig at den eldre kvinnen var betatt av ham. Det viste at en kvinne aldri var for gammel til å sette pris på en kjekk mann.

Henry Cavanaugh kom ut fra kontoret sitt. «Hei, Brianna», sa han med et smil. Han håndhilste på henne før han presenterte seg for den andre mannen.

Det var da Cashen fikk øye på henne. Med det samme blikkene deres møttes, ble hun mo i knærne. Han hadde vakre, mørke øyne, en firskåren hake og en bred, velformet munn. Det som virkelig fikk hjertet til å slå raskere, var smilehullene som kom til syne da han smilte.

«La meg presentere dere for hverandre», sa Mr. Cavanaugh. «Cashen Outlaw, dette er Brianna Banks. Hun er den andre personen som er oppført i din mors testament.»

Hvis han ble overrasket, viste han det ikke. Han bare rakte frem hånden. «Hyggelig å hilse på deg, Brianna.»

«I like måte, Cashen.»

«Kall meg Cash», sa han.

«Cash», gjentok hun. Hun klarte ikke å rive til seg blikket. Han holdt fremdeles hånden hennes, og berøringen var rett og slett overveldende.

«Dere kan bli med inn på kontoret mitt.»

Cash slapp hånden hennes. «Etter deg, Brianna.»

«Takk.»

Hun fulgte etter Mr. Cavanaugh, og Cash utgjorde baktroppen. Hun behøvde ikke å se på Lois for å vite at hun fulgte dem med haukeblikk. Brianna ga blaffen i det. Hun var mer opptatt av hvordan hun skulle klare å la være å sikle.

Det er henne.

Brianna Banks var kvinnen Cash hadde sett dagen før, og som han hadde fantasert om hele tiden siden. Og hun hadde kjent Ellen? På hvilken måte? Siden hun var her nå, håpet han at hun ikke var en søster han ikke hadde visst om. Men det ville han snart få vite.

De satt foran advokatens skrivebord. Mannen hadde åpnet en mappe og bladde i papirer. Brianna stirret rett fremfor seg, og Cash stirret på henne. Han klarte rett og slett ikke å la være.

Hun har ingen ring.

Han tenkte det samme nå som da han så henne dagen før. Alt ved henne var fascinerende. Det mørke, krøllete håret falt perfekt rundt skuldrene og rammet inn en lang og smekker hals.

Hun kikket på ham som om hun hadde merket at han stirret på henne. De mørke øynene var store og vakre, nesen liten og delikat og leppene sensuelle og blanke.

«Ok, Cash og Brianna, jeg er klar til å begynne.»

Cash rykket til og så på advokaten.

«ʼJeg, Ellen Cashen Embelin, etterlater meg alle mine eiendeler til de følgende. Min sønn, Cashen Outlaw får Blazing Frontier Dude Ranch og jorden den ligger på. Det inkluderer låven, stallen og uthus med innhold. Cashen, jeg etterlater deg også alle dyrene og alt annet på ranchen. I tillegg etterlater jeg deg fortjenesten fra forsikringen hos Mission Care Mutual og halvparten av innestående på kontoene mine, aksjene og andre verdipapirer. Den andre halvparten går til Brianna Banks.ʼ»

Mr. Cavanaugh gjorde en pause og bladde over til neste side. «ʼTil Brianna Banks. I tillegg til ovennevnte, etterlater jeg deg formannens hus som foreldrene dine bodde i, og som du nå bor i, alt inventar og eiendommen på to hundre mål. Jeg etterlater deg også ytterligere to hundre mål som strekker seg til Keystone River. Jeg vil at både du og Cashen skal sortere mine personlige eiendeler, inkludert eskene på loftet, og sammen bestemme hva som skal gjøres med dette. Dette er ikke en betingelse, men en anmodning.ʼ»

Mr. Cavanaugh sukket tungt og sa: «Det er det hele. Dere får hver deres kopi av testamentet. Dere får også et kart over de fire hundre målene som var en del av Blazing Frontier eiendommen, og som du nå eier, Brianna. Har dere noen spørsmål?»

Cash hadde et spørsmål. Han visste fremdeles ikke hva slags forhold Brianna hadde hatt med Ellen. Han hadde sett tårene trille nedover kinnene hennes mens advokaten leste opp testamentet. Nå var han veldig nysgjerrig.

«Jeg har et spørsmål til Brianna», sa han og så direkte på henne. «Hva slags forhold hadde du til moren min?»

*

Brianna var så rørt over det Ellen hadde etterlatt henne at hun ikke klarte å snakke. Det tok en liten stund før hun svarte.

«Foreldrene mine jobbet på ranchen. Faren min var formann selv før det ble rideskole og gjestehus der for førti år siden, og moren min var bestyrer i tretti år. De bodde i formannshuset. Det er det huset jeg har vokst opp i, og det huset jeg nå har arvet. Moren min døde for fem år siden mens jeg gikk på college. Etter college flyttet jeg hjem og overtok jobben som bestyrer.

«Hva med faren din? Er han fremdeles formann?»

«Nei. Han døde i fjor.»

«Det var leit å høre.»

Brianna lurte på om han hadde spurt fordi han hadde til hensikt å bestride testamentet. Ellen hadde etterlatt henne halvparten av formuen, huset og fire hundre mål jord. Det var altfor sjenerøst.

Cash snudde seg mot advokaten. «Jeg har ikke flere spørsmål om arven, men kan du anbefale en god eiendomsmegler?»

Den eldre mannen så forbauset ut. «Eiendomsmegler?»

«Ja, jeg vil legge ut ranchen for salg så fort som mulig.»

«Men du har ikke sett den», innskjøt Brianna, selv om hun ikke hadde noen rett til å blande seg opp i det.

Cash mente åpenbart det samme da han rettet blikket mot henne igjen. «Jeg behøver ikke å se den, Brianna. Jeg har ikke noe ønske om å eie en ranch. Er rideskolen fremdeles i drift?»

«Ikke for øyeblikket», sa Brianna og prøvde å skjule skuffelsen. Men hun visste at hun ikke burde bli overrasket over at han ikke ville ha ranchen. «Rideskolen ble lagt ned da Ellen ble syk. Men driften kan tas opp igjen. Vi hadde venteliste da den var åpen.»

Hun var sikker på at Cash hørte iveren i stemmen hennes, men han bare nikket kort. «Det er interessant, men jeg vil likevel selge den.»

«Det er ikke meningen å jage dere ut, men jeg har et nytt møte om et øyeblikk», sa Mr. Cavanaugh og så på klokken. «Dere kan bruke konferanserommet hvis dere vil snakke mer sammen.»

Brianna så at Cash hadde bestemt seg. Hun skulle til å si at det ikke var noen grunn til å fortsette samtalen, men Cash kom henne i forkjøpet.

«Jeg vil gjerne fortsette samtalen, men ikke på et konferanserom.» Han så på Brianna. «Vil du spise lunsj med meg?»

*

«Kan du foreslå et sted?» spurte Cash da de gikk ut fra advokatkontoret.

«Det er en kafé hvis du liker hamburgere. Monroeʼs. Og de har veldig god pommes frites.»

Han smilte. «Høres ut som et godt måltid.»

«Vi kan gå dit. Det er rett rundt hjørnet.»

Lois smilte til dem. «Ha en god dag.»

«Takk, det samme, Lois», sa Brianna da Cash holdt døren åpen for henne. Hun hadde en følelse av at hele byen kom til å snakke om Cash før dagen var omme.

«Blåser det alltid så mye her?» spurte han og holdt jakken sammen da de begynte å gå bortover fortauet.

Brianna gjorde det samme. «Ja, men i dag er det ikke så ille. Det er en vitenskapelig forklaring på hvorfor det blåser her.»

Han kikket på henne. «Jaså?»

«Ja. Byen ligger mellom fjellene. I stedet for å stenge for vinden, får fjellene vinden til å bevege seg raskere. Det høye lufttrykket over Great Basin og det lave lufttrykket i The Plains gjør den kraftigere. Dette er ikke så ille. Kan du forestille seg all den vinden kombinert med snø?»

Han lo litt. «Ja. Alaska har sine værutfordringer også.»

«Men du liker å bo der?»

«Jeg elsker å bo der. Det er hjemme for meg, og jeg er vant til det barske klimaet. Jeg kan ikke tenke meg å bo noen andre steder. Men jeg bodde i Massachusetts da jeg studerte.»

«Hva studerte du?»

«Ingeniørfag.» Han så på henne. «Hvor studerte du? Og hva studerte du?»

«Jeg har en bachelor i forretningsadministrasjon fra Clark Atlanta universitet», sa hun da de stoppet for å vente på grønt lys for å krysse gaten.

«Hvordan var det å bo i Atlanta?»

«Det var en opplevelse. Jeg hadde aldri vært andre steder enn Wyoming. Jeg overveide å bli boende der, men så døde moren min. Jeg dro hjem, men etter begravelsen dro jeg tilbake og fortsatte med studiene. Etter avsluttende eksamen dro jeg tilbake til Black Crow, og jeg har vært her siden.»

De kom frem til kafeen. «Her er det.» Cash åpnet døren for henne, og Brianna la merke til alle de nysgjerrige blikkene de fikk da de kom inn. De fleste der inne kjente henne, men ikke ham. Ikke ennå i hvert fall. Lois kom til å rette på det.

«Fin utsikt», sa han og så ut av vinduet. «Det er mange innsjøer her.»

Hun smilte. «Ja, det er det. Det er seks innsjøer, og så er det Keystone-elven. De fleste som kommer hit for første gang, sier at Black Crow er en av Wyomings største hemmeligheter.»

Etter at de hadde fått noe å drikke og bestilt mat, kikket Brianna på ham over kanten av glasset. Cash stirret tilbake på henne. De mørke øynene var mystiske og vakre – hypnotiske. Hun avbrøt øyekontakten og tok seg sammen.

«Så du har aldri hatt lyst til å reise ut i verden?» spurte han.

Hun trakk på skuldrene. Det var ingen grunn til å fortelle ham at hun hadde trodd at hun kom til å få muligheten til det. Det var da hun og Alan Dawkins var sammen. De hadde vært sammen gjennom hele ungdomstiden, og han hadde gått ut fra high school ett år før henne. Planen var at han skulle dra i militæret rett etter high school og så komme tilbake til Black Crow når hun var ferdig med skolen. De skulle gifte seg, og hun skulle reise rundt i verden med ham.

Sånn ble det ikke. Da Alan var stasjonert i Tyskland, møtte han en annen. Han hadde kommet hjem det året hun var ferdig med skolen, men han hadde med seg den tyske kona si. Han hadde heldigvis skrevet til henne og fortalt det før han kom. Alle i byen syntes synd på henne og mente at det Alan hadde gjort, var utilgivelig. Det var derfor foreldrene hennes hadde oppmuntret henne til å reise langt bort for å studere. De mente at Atlanta var langt nok unna.

«Jeg hadde vel det en gang i tiden, men jeg kom over det», sa hun.

Servitøren kom med maten.

Cash ble gledelig overrasket over maten, men enda mer gledelig overrasket over hvor hyggelig det var å prate med Brianna. Stemmen hennes var en nytelse, og han likte å se på henne. Hver gang hun så på ham, utstrålte øynene hennes en sensualitet hun trolig ikke var klar over selv. Hadde hun vært det, ville hun ikke ha sett på ham på den måten.

De var nesten ferdige med å spise, og det hadde oppstått en pause i samtalen. Tiden var inne for å komme til saken. Han ville vite mer om henne.

Men før han fikk stilt et spørsmål, sa hun: «Du vil vel at jeg skal fortelle deg om Ellen.»

Han drakk litt vann. Han forsto hvorfor hun trodde det, men hun tok feil. Det var ingenting han ville vite om kvinnen som hadde forlatt ham for trettifire år siden. Han ville heller høre mer om henne, men han hadde god tid, så hun kunne fortelle ham om Ellen først.

«Hva vil du fortelle meg? Det er trettifire år siden sist jeg så henne. Du har kjent Ellen hele livet. Hvor gammel er du? Tjuetre?»

«Jeg fyller snart tjueåtte.»

Var hun tjuesju? Hun så mye yngre ut.

«Hvor lenge var hun gift med Van Embelin?»

«I ti år før han døde. Han var sytten år eldre enn henne. Foreldrene mine sa at hun fikk ham til å føle seg ung igjen. Fikk ham til å smile.»

Cash hevet et bryn. «Hadde han sluttet å smile?»

«Ja. Da den første kona hans døde, isolerte han seg i nesten fem år. Ellen fikk ham ut av isolasjonen.»

«Fortalte Ellen deg hvor lenge det var siden hun hadde sett meg?» Han sa til seg selv at han bare var nysgjerrig.

«Hun sa at hun tapte omsorgen til deg i retten.»

«Ja, det er sant.» Cash bestemte seg for å la være å si noe om hvordan Bart hadde fått til det i en tid da de fleste sympatiserte med moren. Cash og brødrene hans var fullstendig klar over at faren deres hadde hatt pengene og kontaktene som skulle til for å få det som han ville. Men det var ingen unnskyldning for Ellens taushet. Hun kunne ha kontaktet ham. Hun visste hvor han var. Noen visste hvordan de skulle kontakte Bart da hun døde.

«Har det alltid vært rideskole og innkvartering på denne ranchen?» spurte han for å snakke om noe annet.

«Nei. Det var Ellens forslag. Til å begynne med var det ingen som likte forslaget. Det ville bety mange turister i byen, og de var ikke sikre på om de ville ha det. Men Ellen overbeviste dem om at det ville være bra for økonomien og at det skulle være en prøveperiode på et år. Hvis det hadde en negativ virkning på byen, skulle de gå tilbake til vanlig ranchdrift.»

«Så da antar jeg at det gikk bra», sa Cash.

«Bedre enn noen hadde regnet med. Selv de som var negativt innstilt i utgangspunktet, måtte innrømme at det var en god idé. Det tiltrakk seg folk som satte pris på det gamle vesten. De turistene kom ofte inn til byen og brukte penger. Mye penger.» Hun gjorde en pause. «Folk her i byen ser frem til at den åpner igjen.»

Cash skjønte hva Brianna hintet til. «Da håper jeg at de som kjøper ranchen, vil ta imot gjester igjen. Vi får håpe at vi finner en kjøper.»

Brianna rynket pannen. «Det kommer ikke til å bli vanskelig.»

Under andre omstendigheter ville han ha blitt glad for å høre det, men etter tonefallet hennes å dømme, hørtes det ut som om denne personen Brianna trodde ville kjøpe ranchen, var en hun ikke ville se som eier. Cash ville ikke blande seg inn i en konflikt, så han lot være å si noe. Det spilte ingen rolle for ham hvem som kjøpte ranchen, så lenge det gikk kjapt.

«Mr. Cavanaugh ga meg ikke navnet på en eiendomsmegler, så det kan kanskje du gjøre?» sa Cash.

Rynken i pannen hennes ble dypere. «Har du virkelig tenkt å selge uten å se ranchen først? Det er et vakkert sted.»

«Det er det sikkert, men jeg trenger ingen ranch.»

«Jeg tror du gjør en feil, Cash.»

Cash så forbauset på henne. Han brydde seg vanligvis ikke om hva andre mente om beslutningene han tok, men av en eller annen grunn brydde han seg om hva hun mente.

Men det burde han ikke. Han burde takke henne for selskapet og gå.

Det kan jeg ikke.

Kanskje det skyldtes måten hun presset leppene sammen på når det var noe hun mislikte. Han hadde lagt merke til det. Og han ville ikke se det igjen. Han ville heller se smilet hennes, eller at hun slikket på en is eller  … ham.

Han skjøv vekk den tanken. Det måtte være en grunn til at han var så tiltrukket av henne. Kanskje han kunne skylde på avtalen Garth hadde fått i stand like før han ble forlovet med Regan. Det hadde tatt mye tid og krefter, og det siste året hadde ikke Cash hadde noe sosialt liv å snakke om.

Det var uansett en sterk kjemi mellom dem, og han ble fristet til å bli i Black Crow en dag til. Dessuten var han forretningsmann, og ingen forretningsmenn solgte eller kjøpte noe uten å sjekke det ut først. Han lot følelsene tåkelegge fornuften her.

«Du har rett. Det ville være en feil å ikke ta en titt på ranchen før jeg selger den. Passer det å dra dit nå?»

Brianna lyste opp i et stort smil. Smilet hennes gjorde ham varm om hjertet. Når hadde en kvinne hatt en sånn virkning på ham sist? Han var som forhekset av henne. Ingen kvinne hadde fascinert ham så sterkt før.

«Jeg vet ikke om det passer så godt slik som du er kledd. Har du med deg andre klær?»

Han smilte. «Nei, men det er vel en butikk her i byen?»

«Ja, selvfølgelig. Royʼs Circle O ligger to dører bortenfor her.»

Cash nikket. Når han kom tilbake til Alaska, ville han ikke ha noen grunn til å dra tilbake hit. Ingen grunn til å se henne igjen. Så han kunne vente et par dager med å dra hjem.

«Skal vi møtes i morgen klokken ti? Passer det?»

Hvis han hadde trodd at smilet hennes ikke kunne bli mer fortryllende, hadde han tatt feil. Han kunne gi henne nesten hva som helst for å se henne smile sånn.

«Ja da. Den beste måten å se eiendommen på er fra hesteryggen. Kan du ri?»

Han smilte tilbake. «Ja, jeg kan ri, og jeg ser frem til å se deg igjen i morgen, Brianna.»

*

Brianna var i godt humør da hun kom hjem. Ellen hadde vært veldig sjenerøs, og nå så hun frem til å vise Cash rundt på ranchen neste dag. Hun håpet at når han så ranchen med egne øyne, så ville han beholde den.

Hun tvilte ikke på at Hal Sutherland ville gripe sjansen med begge hender når han hørte at ranchen var til salgs. Hal var nevøen til Van. Han var sønnen til broren til Vans første kone. Hal hadde ikke likt at Van giftet seg igjen, fordi han ville være Vans enearving. Eiendommen hans grenset til Blazing Frontier.

Hal hadde tilbudt seg å kjøpe ranchen etter at Van døde. Han trodde ikke at Ellen var i stand til å drive den videre alene. Men Ellen fikk hjelp av Briannas foreldre og alle arbeiderne på ranchen og viste at Hal tok feil. Hal hadde ikke likt det heller, og han hadde prøvd å skape problemer for dem.

Da Ellen ble syk, trodde Hal igjen at han kom til å arve ranchen. Det hadde tross alt vært familiens jord til å begynne med. Hal hadde begynt å skryte av hva han ville gjøre med ranchen selv før Ellen trakk sitt siste sukk.

Brianna gikk ut fra at Hal visste at testamentet ble lest opp denne dagen, og siden han ikke var blitt tilkalt, var han ikke oppført i testamentet. Han ville snart få høre at det var sønnen som arvet mesteparten. En sønn veldig få visste om.

Nå så det ut til at Hal kom til å få jorden likevel, selv om han måtte betale for den. Han kom ikke til å like at Ellen hadde etterlatt fire hundre mål til Brianna. Ellen måtte ha visst at den delen av eiendommen som grenset til elven, var livsviktig hvis ranchen ble gjort om til en kvegranch igjen. Uten tilgang til vann kom kyrne til å dø av tørst hvis ikke eierne fant på en annen måte å gi dem vann på.

Hvis Cash solgte ranchen til Hal, kom det til å by på store problemer for henne. Hal var både nådeløs og ondskapsfull, og han var vant til å få det som han ville. Men Ellen hadde ikke latt seg herse med.

Hun og Cash hadde gått sammen tilbake til bilene. I stedet for å kjøre av sted med det samme, slik han hadde gjort, hadde hun blitt sittende i bilen og lest i papirene advokaten hadde gitt henne. Nå var barndomshjemmet hennes.

Brianna hadde visst om Cash fordi Ellen hadde betrodd seg til henne. Brianna hadde tryglet Ellen om å få kontakte Cash da sykdommen ble forverret, men Ellen hadde nektet. Før hun døde, hadde Ellen gitt Brianna fullmakt til å ta seg av boet til testamentet ble opplest. Brianna hadde respektert Ellens ønsker og latt være å kontakte Cash.

Nå gikk hun ut på kjøkkenet og skjenket seg en kopp kaffe. Så kikket hun på posten. Hun rynket pannen da hun så et brev uten avsenderadresse. Hun skulle til å legge det vekk da noe ved håndskriften fanget oppmerksomheten hennes. Hun rev opp konvolutten. Det sto ingen dato som viste når det ble skrevet.

Husk løftet ditt.

Hilsen pappa

Brianna gispet høyt og kjente tårene velle opp. Det var ingen tvil om at det var faren som hadde skrevet det. Men hvem hadde han bedt om å sende denne påminnelsen? Brian Banks hadde alltid vært en likendes kar. I årenes løp hadde han møtt mange mennesker som kom tilbake til ranchen år etter år. Han kunne ha bedt en av dem om å sende brevet til henne.

Det spilte egentlig ingen rolle hvem faren hadde betrodd denne oppgaven til. Budskapet var klart.

Hun gikk inn i stuen, sank ned på sofaen, lente seg tilbake og lukket øynene for å stoppe tårene. Sorgen overskygget det som hadde vært en gledens dag.

Det var i dette rommet de hadde sittet, hun og faren. Hun hadde holdt ham i hånden da hun ga ham det løftet. Kvelden før han døde, mens han så yndlingswesternfilmen på TV. Han hadde nektet å ta cellegiftbehandling og valgt livskvalitet fremfor litt lengre levetid.

Selv om hun skulle ønske at alt hadde vært annerledes, hadde hun godtatt beslutningen hans og gjort alt hun kunne for å gjøre den siste tiden så spesiell og betydningsfull som mulig.

Brian hadde vært bekymret for datteren og hva slags liv hun kom til å få uten ham. Han hadde bedt henne om å love at hun ikke skulle være alene når hun ble tretti.

Faren hadde visst, bedre enn noen andre, om fremtiden hun hadde drømt om sammen med Alan. Og han hadde visst at hennes største drøm var å bli mor.

Den siste kvelden de satt sammen i stuen, hadde han fått henne til å love at hun skulle ha det barnet hun ønsket seg, med eller uten en ektemann, innen hun fylte tretti. Han hadde visst at hun ikke våget å elske igjen, så hvis hun fikk et barn, ville det ikke være noen ektemann med i bildet. Det hadde vært greit for ham, og han hadde gitt sin velsignelse til det. Uansett hva det var som gjorde henne lykkelig, støttet han henne, selv i døden.

Brianna tørket tårene. Takket være Ellen hadde hun nå sitt eget hjem, og hun var mye bedre stilt økonomisk. Hun kunne få drømmen oppfylt.

Hun skulle ringe til fruktbarhetsklinikken og sette i gang med papirarbeidet dagen etter. Hun skulle få barnet hun hadde lengtet etter.

